## La Generalitat adjudica les obres per a la construcció de 67 vivendes protegides a Gandia que es destinaran a lloguer assequible

*** L’actuació compta amb ajudes dels fons europeus Next Generation i se suma a altres projectes en marxa en la ciutat que permetran la construcció de 226 vivendes**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ha adjudicat les obres per a la construcció d’un edifici de 67 vivendes de protecció pública en règim de lloguer assequible al carrer Montdúber, 60, amb el carrer Gabriel Miró de Gandia.

L’Entitat Valenciana de Vivenda i Sòl (EVHA) ha adjudicat estes obres per un import de 8.212.000 euros. Esta actuació compta amb ajudes del Pla de recuperació, transformació i resiliència finançat per la Unió Europea-Next Generation UE, que representen el 26 % del total, mentres que el 74 % restant correspon a la Generalitat.

El secretari autonòmic de Vivenda, Sebastián Fernández, ha explicat que, mitjançant esta actuació, el Consell “pretén donar resposta a la demanda de vivenda protegida en lloguer a Gandia mitjançant construccions amb models segurs, resilients i innovadors, amb propostes que incorporen mesures sostenibles i de millora de l’eficiència energètica”.

Per a fer-ho, des de la Generalitat “estem impulsant la contractació pública per a la construcció de noves promocions amb l’objectiu d’ampliar el parc públic de vivenda i que este incorpore models residencials adequats a les noves demandes socials”.

En este sentit, Fernández ha destacat el desenrotllament del Pla Viu, l’objectiu del qual és la mobilització del sòl públic disponible, tant autonòmic com municipal, per a la construcció de vivenda protegida, i facilitar l’accés a la vivenda, especialment per a jóvens i col·lectius vulnerables. Per a fer-ho és fonamental fomentar la col·laboració publicoprivada en el desenrotllament de projectes de vivenda.

D’altra banda, el secretari autonòmic ha explicat que dos dels solars que la Generalitat tenia previst licitar a Gandia en dret de superfície per a la construcció de 122 vivendes en lloguer ha hagut de ser resolt a causa dels defectes en la redacció del plec del concurs, impulsat i adjudicat per l’anterior Govern, i que ha suscitat diverses controvèrsies jurídiques.

“Este Consell adjudica les obres amb garanties i no de manera precipitada i sense criteri com va fer el Govern anterior, que l’única licitació que va aconseguir adjudicar tenia incoherències jurídiques que han portat l’empresa a renunciar a un projecte de 122 vivendes a Gandia, que este Consell licitarà de nou de manera immediata” a través del sistema de permuta a canvi d’obra futura, ha informat.

Així mateix, ha insistit que mentres que la licitació d’estes dos parcel·les de Gandia que sumaven 122 vivendes només va tindre una oferta, per a les 67 vivendes ara adjudicades a Gandia es van presentar 14 empreses.

“Això demostra que, quan les coses es fan bé, el sector de la construcció respon. El mateix ha ocorregut amb les licitacions per a construir més de 1.700 vivendes en permuta, a on 36 empreses van estar van presentar ofertes”, ha recordat.

**Vivendes per permuta**

Així mateix, Sebastián Fernández ha explicat que, dins del concurs de permuta a canvi d’obra, des de la Conselleria s’està ultimant l’adjudicació de 37 vivendes a Gandia, a la qual s’han presentat quatre empreses. Amb tot això, la Generalitat construirà en la ciutat 226 vivendes, sobre sòl de la seua propietat.

“Totes estes vivendes permetran incrementar el parc residencial de vivenda protegida a preu assequible per a les famílies i els jóvens de la ciutat”. Cal recordar que el nou decret de vivenda protegida inclou la reserva del 40 % de les vivendes a jóvens menors de 35 anys i famílies monoparentals.

Amb tot això, “volem deixar clar que Gandia és una prioritat per al Consell i que seguirem amb el nostre objectiu de construir el major nombre de vivendes”, ha declarat. Per a això, mitjançant el pla Viu, “apostem per la col·laboració publicoprivada i entre les diferents administracions, intentant que s’adherisquen el major nombre d’ajuntaments possible. En eixe sentit, animem el Consistori de Gandia a sumar-se a esta iniciativa per a comptar amb més sòls públics per a crear vivenda protegida”.

En este sentit ha recordat que, gràcies al Pla Viu, al qual ja s’han adherit 317 ajuntaments, durant 2024 es van licitar més de 1.800 vivendes protegides, de les quals un miler ja estan adjudicades. Així mateix, al llarg de 2025 tindrà en execució més de 2.000 vivendes en sòls públics.

“El Consell complix i treballa amb rigor perquè les vivendes s’executen, no solament fa anuncis com ens tenia acostumat el Govern anterior”, ha conclòs el secretari autonòmic.

**Característiques de les vivendes**

Respecte a les 67 vivendes ara adjudicades, s’alçaran en un solar en cantonada situat en l’encreuament dels carrers Montdúver 60 i Gabriel Miró, enfront del Palau de Justícia. La parcel·la té una superfície de 1.932 m², amb una edificabilitat aproximada de 7.000 m², la qual cosa suposa una capacitat aproximada de 67 vivendes i àrees comunitàries. Hi haurà vivendes d’un, dos i tres dormitoris, d’entre 52 i 71 metres quadrats.

A més, l’edifici inclou una planta baixa amb quatre places d’aparcament i un soterrani amb altres 59 places. El termini d’execució de les obres és de 24 mesos.

Fecha: 23/07/2025